
VisitScotland or juist BideAwa? 








E cuidnae imagine it happenin tae ony 

ither country barrin Scotland but be- 
lieve it or no, reports in the press tells o hou 
aw the staff in the Scottish tourist informa- 
tion centres haes been telt no tae ulse ony 
local words or idioms when they're speakin 
tae visitors. Whit words will they uise insteid 
o Edinburgh, Loch 
Lomond, Ben Nevis, 
Firth o Forth, Holy- 
rood or the Canon- 
gate juist tae men- 
tion a haundfu o 
local words? 
If they dinnae want 
the staff tae soond 
Scottish whit wey no 
juist employ English 
folk for the job or e’en flit aw the Scottish 
tourist information centres doon tae some 
place in England? 
Twa three year back a survey wis cairriet oot 
in north Tayside tae fund oot whit wis the 
heidmaist thing that gart folk visit thon airt. 
Awa oot on tap o aw the ither reasons wis 
that thae visitors wantit tae experience a dif- 





“Whit words will they 
uise insteid o Edinburgh, 
Loch Lomond, Ben Nevis, 

Firth o Forth, Holyrood 
or the Canongate?” 





ferent culture an wey o speakin (language). 
Oot o aw the folk they speirt, this answer wis 
gien bi aboot 90% o foreign visitors, 80% o 
English visitors an 75% o visitors frae ither 
airts o Scotland. It's aw the different cultures, 
language (includin signs) an accents that 
maks foreign countries interestin tae traivel 
tae an if aw thae 
things wis juist the 
Same as it wis at 
hame, whit wad be 
the pynt o gaun? 
Scots speakers is bi- 
lingual an_= can 
chynge atween Scots 
an English tae suit 
the situation but 
whit VisitScotland 
disnae seem tae unnerstaun is that Standart 
Scottish English (the English learnt in Scot- 
tish scuils) differs frae Standart English in 
accent, pronunciation, idiom an whiles in the 
meanin o words juist the same wey that 
American English, Canadian English, South 
African English, Australian English an New 
Zealand English daes. European an ither 

ootlan speakers o English disnae aye speak 
the Standart English that's spoken in England 
aither but raither mair an mair o thaim is 
speakin a form o American English thae 
days. Sae is the bricht lichts o VisitScotland 
sayin that if they gaed on a holiday tae the 
US an the staff o a US visitor centre spake 
tae thaim in American English instead 0 Eng- 
lish Standart English, they wad tak the boaks 
an no unnerstaun whit wis bein said or dae 
they no think that the experience wad eik tae 
the pleisure an atmosphere o thair holiday? 
Gin they war tae accept that American Eng- 
lish is whit they wad expect in the US an that 
it, alang wi some o the American culture, is 
ane o the experiences that makit thaim feel 
they war in a faur different country frae Scot- 
land, then whit maks thaim think that Ameri- 
cans in Scotland widnae feel the same wey 
aboot the culture an wey o speakin they face 
when they come tae ExperienceScotland? 








Uphaudin the Scots Leid in Glesca 








T wis reportit that a Scots language on- 

gaun wis hauden in the Prentwarks Social 
Centre, Glesca on the 26 an 27 o Mey. It wis 
tendit bi a haundfu o kenspeckle upsteerers 
alang wi a nummer o ither interestit folk 
that’s new tae the Scots leid campaign. 
Hauden ower thae twa days, the crack on the 
first day wis anent lairners o the Scots lan- 
guage, an it wis greed bi awbody that whit 
wis wantin wis clesses for lairners. Thon wis 
airtit mair tae the speakin o the leid nor tae 

the cultural aspecks o’t, tho the consait o the 
feck o folk thare wis that tae win tae a guid 
kennin o ony language ye cuidnae dae wantin 
the readin an writin o’t. The thochts wis that 
thae clesses shuid focus on the hert o the 
language raither nor lairnin antrin bittocks o 
sindry byleids. A date wis setten for the first 
cless tae be hauden the 14 o Juin at 7.30pm 
an a plannin forgaitherin for the cless wis 
scheduled for Monday 7 at 7.30pm: baith o 
thae ongauns tae be hauden in the Prentwarks 
Social Centre. 

The saicont tryst taen mair tent o the cam- 
paignin side o things. Mony pynts wis brocht 
up. For exemplar, ae wee crack wis gien 
ower tae direck action an whit forms thon 
maun tak tae bring the leid oot intae the day- 
licht, but no muckle wis decidit on. It wis the 
same wi the norrie 0 a demonstration or pub- 
lic plaint anent the leid an maist o the crack 
airtit roond the idea the Scots language mu- 
vement disnae hae the infrastructure tae 
cairy thae ploys forrit. Howanever the 
Prentworks folk greed tae cairry on braidenin 
the skowth o thair uiss o the Scots in thair ain 
political ongauns, uisin it for an airticle in 
Scots in thair wittinsblad ilka week an haein 
written Scots in the centre, includin reglar 


speirins on the bleck-buird ootby. Stickers 
wis thocht tae be a guid idea an aw. It wis 
greed tae hae a soiree for the speakin o Scots 
on the 14 Juin efter the first lairner’s cless. 
This ‘Scots Spraff’’ wad hae music an sindry 
ither airts tae mak an injoyable nicht. 

Anither norrie greed bi the group tae fetch 
oot on the 14t wis the idea o a wittinsblad 
that makit uiss o discursive Scots, distributit 
in a similar wey tae the radical wittinsblad 
‘““Schnews”’. It wis thocht that it shuid hae an 
apen editorial policy tae evyte ony cliques 
evolvin in the journal an tae stert aff bi bein 
furthset ilka month. The general concep o the 
blad wad be tae facilitate ony news or discur- 
sive writin in Scots an it wad be apen tae 
onybody that wantit tae contribute. ‘The 
Midgie Motor” wis the name that wis pro- 
poned for it tae refleck the journal’s political 
content. Subscriptions an submissions tae the 
Midgie Motor’ shuid be _ pitten tae 
the_midgie_motor_editorial_commattee @ 
hotmail.com 





Nixt Forgaitherin 
Tae be decidit efter the summer breck 














Hearts Desire’s Couthie Cairds 


bi Irene Broon owerset intae Scots bi STW Editor 








Lugs an Words 





UIST think o some auld foties that Sir 
Harry Lauder wad be prood o aw pitten 


o thair catalogue. Hearts Desire is a station- 
ery company wi a braid reinge o designs tae 





thegither wi Scots texts that’s 
fu o twaefauld modern mean- 
ins an ye’ve got yersel a guid 
norrie o whit Hearts Desire’s 
Couthie Cards reinge is aw 
aboot. For exemplar, there a 
picter o a fishwife cairryin a 
creel on her back an the text 
says, “Does ma bum look 
big in this?” or a picter o 
fower men in ful heiland 
regalia dancin, wi the text, 
‘**Reel men love tae dance.” 
The fotie shows anither o the 
mony exemplars o the reinge. 
The uiss o Scots grips the ee 
an thair particlar uiss o it 
brings somethin new tae the caird mercat. 

Howanever, the Couthie Cards is only a pairt 








suit aw tastes. They tak guid 
pride in thirsels for pittin oot 
bespoke stationery, particlar 
for waddins, alang wi aw the 
sindry chyce o favours an 
confetti tae match up wi the 
chuisen design. They’re weel 
wordie o leukin oot for. 

The folk tae contact is Val or 
Ruth at:- 

Hearts Desire 

The Studio 

2 School Road 

North Berwick 

EH39 4JU 

Ph: 01620 894494 

Fax: 01620 894494 
www.heartsdesirescotland.com 


hearts.desire @ virgin.net 











King J ames VI's Entry Intae Edinburgh 1580 


Frae a manuscript written at the time. 





T the West Port of Edinburgh he was 

receauit be the magistrattis of the toune, 
under ane pompous pale of purpor veluet. 
That port presentit to him the wisdome of 
Solomon, as it is written in the first chapter 
of the Third Buik of Kings; that is to say, 
King Solomon was presentit with the twa 
woemen that contendit for the young child, 
and the servand that presentit the sword to 
the king with the child. And as he maid for- 
der progress within the toune, in the street 
that ascends to the castell, thair is ane ancient 
port, at the quhilk hang a curious globe, qu- 
hilk spirit artificially as the king come by, 
quherein was a young boy that descend it 
craftelye, presenting the keyes of the toune to 
his majesty, that were all maid of massie 
siluer, and these were presentlie receauit be 
ane of his honourable counsal. 
During this, Dame Musick and hir schollers 
exercised hir airte with great melody. Then in 
his discence as he come fornent the Colledge 
of Justice, their shew themselues unto him 
four virtuous ladies, to wit, Peace, Justice, 
Plentie and Pollice, and ather of thame had 
ane oratioun to his majesty. 
Thairefter as he came toward the Kirk, thair 


Dame Relligioun shew herselff desyring his 
presence, quhilk he then obeyet, entering the 
kirk, quhere the cheefe preacher for that tyme 
maid a notable exhortatioun for the embrac- 
ing o relligioun, and all her cardinal virteous. 
Thairefter he come forth, and went to the 
mercat crose, quhere he beheld Bacchus with 
his magnifick liberalitye and plentye, distrib- 
uting of sick liquor to all persons, passengers, 
in sick abundance as was pleasant to behold. 
A littill beneth is a mercat place, quherein 
was erectit the geneolugie of the Kings of 
Scotland, and a number of trumpittis sound- 
ing melodiously, and crying with a loud 
voice, Weelfare to the king. 

At the Eist Port was erected the conjunction 
of the planets, as they were in thair degrees 
and places the tyme of his majestie's natiuity, 
and the same vively representit be assistance 
o King Ptolomie, and withall the haill street- 
tes were spred with flowers, and the fore 
housses of the streettes be the quhilk the king 
passit, were all hung with magnifick tapes- 
trie, with paintit histories, and with effigies of 
many noblemen and woemen; and thus he 
past out of the toune of Edinburgh to his 
pallice of Holyruid-hous. 








A Tuithless Chairter? 








HE follaein answer wis gien tae Donald 

Gorrie MSP efter speirin aboot the legal 
staundin o the European Chairter tae Dr 
Stephen Herbert, a senior research specialist 
wi the Scots pairlament. 
"The Executive haes telt me that they taen 
legal advice anent the maitter an that Coon- 
cil o Europe Chairters disnae hae ony legal 
wecht at aw. In ither words, they hiv nae 
legal staundin in ony European Coort. In 
effect, they're juist a statement o intent or 
guid-will. There nae sanctions associated wi 
sic Chairters apairt frae the sair publicity 
associated wi no cairryin oot whit wis signed 


up for if thon shuid be the case." 
Statements o intent an/or guid-will isnae 
things the Scots Executive haes haed a guid 
record o stickin tae up tae the noo. We can 
aw mind o the campaign tae get a question on 
Scots pitten intae the last census an the Ex- 
ecutive threapin tae hae thon question left oot 
o the census sae they cuid pit ane intae the 
neist faimly survey. Oo're still aye waitin yet. 





UGS is funny things whaur language is 

concairned an in particlar, wi a language 
the likes o Scots that haes sae mony words it 
shares wi English. Twa-leidit Scots/English 
speakers’ lugs disnae aye tell thair harns ex- 
actly whit they're hearin but whiles juist 
passes on whit they think they're hearin. This 
is mair tae be fund when the register is nearer 
tae the Scottish English end o the continuum 
nor the ful braid Scots end an mony Scots 
words is then passed on tae the harns as Eng- 
lish. The lugs uises words tae pent picters in 
yer heid an it's aye thae picters the harns is 
maist concairned wi an no the words nor e'en 
the language thae words comes frae. A body 
haes tae keep thair lugs weel cockit an on the 
kee-vee tae hear the Scots language ablow a 
camouflage o English. 
Pey particalr tent tae the words o Jack 
McConnell, the First Meinister. Maistlins 
he'll say Ah insteid o I, ti insteid o to, an 
insteid o and, an whiles, gonnae insteid o 
going to. Hae a guid listen tae Hugh Henry 
the nixt time he's on the wireless or the telly. 
The Education Meinister, Peter Peacock, wis 
on Radio Scotland the ither mornin speakin 
aboot the proponed introduction o mair 
physical ongauns for the bairns in the scuil 
curriculum. He wis ettlin tae mak an official 
announcement later on thon day sae he wis- 
nae giein ower muckle awa. When he wis 
speirt bi the BBC praisenter, "Are you going 
to tell us if you're going to make it compu- 
sory or no?" (she didnae say ‘not'). He 
reponed gey natural like, "A'm no gonnae tell 
ye." 
Ay, e’en in the estaiblishment an particlar in 
the pairlament, Scots is still aye thare tae be 
heard but juist if yer lugs is kept weel cockit 
an telt tae keep thair een peeled for the guid 
Scots words. 


Makar’s Neuk 


Motes in Rhyme an Reason 







The mote we spot in ithers ee, 

Suid gie nae satisfaction, 

Insteid tho, if it bothers ye, 

Try freenly interaction. 

Syne, sned the flaw folk see in oors, 
An thole the sherp incision, 

For neeborly, enlichtent poo’ers 

Are worthy o ambition. 

Thro’ reason thairfor, let us seek 
Some answers, while we nichtly scan 
Oor television brithers 

Up-endit bodies, pungent reek, 

For inhumanity in man, 

Aye shrouds that faut in ithers. 


















Davie Kerr. 

